fi en en en fi es fi fi fi fi fi fi fi fi fi en fi es fi fi fi fi fi fi fi fi fi en fi es fi fi fi fi fi fi fi fi fi fi fi fi fi fi sv fi fi fi fi war fi fi fi fi war fi fi fi fi sv fi fi fi fi sv fi fi fi fi sv fi fi fi fi war fi fi fi fi war fi fi fi fi fi sv fi fi fi fi war fi fi fi fi war fi fi de fi war fi fi fi fi sv fi fi de fi sv fi fi fi fi sv fi fi en fi war fi fi en fi sv fi fi en fi sv fi fi sv fi war lt fi fi en fi war lt fi fi fi fi sv fi fi en fi sv fi fi fi fi sv fi fi fi fi sv lt fi fi fi fi sv lt fi fi fi fi war fi fi fi fi es fi en en en en en
Markulla on kyky osuvaan ja ajatuksia herättävään ilmaisuun välineellä, joka ajan ilmiöiden ja virtausten ilkikurisena kommentoijana on hyvä mittari yhteiskunnan ilmaisunvapauden ja moniäänisyyden tilasta. Markku Mäkelän kuvien ja tekstien paikoin terävästikin sivaltava huumori ovat tuttuja etenkin sanaristikkojen ratkojille kolmen vuosikymmenen ajalta. ”MM”-signeerattuja piirroksia on julkaistu mm. Avussa, Apu Ristikoissa, Seurassa, TS-Extrassa ja Seiskassa.
Koronataistelun etulinjalainen – 25. Vuoden Markku
HUS-sairaanhoitopiirin johtajaylilääkäri ja Uudenmaan koronakoordinaattori Markku Mäkijärven toiminta oli noteerattu Markku-liitossa. Markun johdonmukaisuus pandemian äkillisten muutosten heitellessä päätöksentekijöitä ongelmasta toiseen oli juuri sitä lääkettä mitä Uusimaa, maan pahin korona-alue kipeästi kaipasi. Tähän hetkeen ei olisi voinut olla ajankohtaisempaa Markkua tai tekoa palkittavaksi Vuoden Markku -arvolla.
Kun koronavirus heitti maailman sijoiltaan 2020, ei ollut edes Markunpäivänjuhlaa. Markku-liitto valitsi Vuoden Markuksi kauppias Markku Hautalan, miehen joka vapautti rohkeutensa olla hyvä työssään kehittymällä ja kehittämällä. Tulosta on myös tullut ja Markun Citymarket Järvenpäässä on valittu maailman parhaaksi ruokakaupaksi. Valintaa juhlitaan ja Mars nousee annetaan, kunhan taas Markut yhteen käy.
Ympäristöekonomian professori ja Suomen ilmastopaneelin puheenjohtaja
On pieniä asioita. On isoja asioita. Ja on isompia asioita, kuten ihmisen tulevaisuus maapallolla. Markku Ollikainen on tieteentekijä, ansioitunut professori Helsingin yliopistosta, mutta julkisuudessa hänet tunnetaan meitä näkemään ja toimimaan herättelevänä ilmastopaneelin puheenjohtajana (2014–2023). Markutkin voivat olla mukana pelastamassa maapalloa, kun vaan otamme opiksi kaiman viestin.
Pitkän linjan aivo- ja terveystutkija, neurologian erikoislääkäri, Helsingin yliopiston neurologian ja Turun yliopiston kuntoutuksen dosentti ja kirjailija on tutkimuksissaan todistanut, miten yhteisöllinen elämäntapa, yhdessä harrastaminen ja kulttuurin kuluttaminen on suora reitti pitkään ja virkeään elämänkaareen. Salaisuus on sosiaalinen pääoma, jota ehkä pikkiriikkisen tuottaa jäsenilleen myös Markku-liitto.
urheiluhenkinen historiantutkija ja politiikan kommentaattori
Kyllä yhteen Markkuun onkin taas pakattu paljon! Valtiotieteen tohtori, poliittisen historian tutkija, politiikan kommentaattori sekä aktiivinen yhteiskunnallinen keskustelija, kirjoittaja, urheilumies ja viiden vuoden legi Turun yliopiston Eduskuntatutkimuksen laitoksen johtajana (2014-2019). Kaiken lisäksi Markku on hauska ja älykäs heppu! Kyllä tällaisella taustalla saattaa päätyä myös Vuoden Markuksi.
huutokauppakeisari Palsanmäen oikea käsi
Television suosikkisarjan Huutokauppakeisarin korvaamattomassa korjaaja-Markussa asuu hänen paitansa mukaan pieni Markku. Kaksi Markkua samaan mieheen olisikin aikamoinen peruste valinnalle Vuoden Markuksi. Markku-liitolle riitti yksikin, ja se että tämä edustaa konstailematonta ja aikaansaavaa suomalaista miestä. Tosin pelkäsimme, että jos Markkua ei olisi valittu, Palsanmäki olisi hakenut Mars nousee -palkinnon huutokaupattavaksi.
jazzin Markku ja merkittävyyteen asti erinomainen rumpali
Jazzrumpalin lyhyt elämäntarina: Nuorena Markku ui kunnes vesi loppui altaasta. Kädet kävivät edelleen, joten altaaseen kannettiin rummut. Markku kertoo loput, jos kysyt.
Monipuolisesti kykynsä niin kotimaisessa jazzscenessä kuin maailmallisilla areenoillakin näyttänyt Markku on Ogelin ja Sibiksen kasvatti ja soittanut vaikka kenen kanssa (Se on jazzissa se juttu!). Palkittu Emmalla, Yrjöllä ja tavallaan siis myös Markullakin.
Kuurojen liiton toiminnanjohtaja, viittomakielen asiantuntija
Harvoin on Söörmarkun nuorisoseurantilassa ollut niin intensiivistä hetkeä kuin Markku Jokisen kiitospuheen aikana. Esittäjänsä eläytyvästi viittoma puhe otti salillisen Markkuja kerta kaikkiaan otteeseensa. Vuoden Markkuus tuli Markku Jokisen merkittävästä työstä kuurojen ja kuulovammaisten hyväksi mm. Kuurojen maailmanliiton puheenjohtajana ja Kuurojen Liiton toiminnanjohtajana Suomessa.
Markku Pätilä on suunnitellut kymmeniä lavastuksia 90-luvun alusta tähän päivään. Laaja-alainen lavastaja on työskennellyt elokuvien, teatterin, tv-sarjojen ja -mainosten parissa. Hänen kädenjälkensä on tuttu mm. Kaurismäki-elokuvasta Mies vailla menneisyyttä, jossa pääroolissa oli Vuoden Markku 2003 eli Markku Peltola. Markku Pätilä on opiskellut ammattinsa Yhdysvalloissa ja Itävallassa.
kirjailija, kirjoittaja ja Pahkasian pääjehu
Pahkasika ja Paretskoi! Kuka voisi unohtaa tuota aikansa vapauttavaa valopilkkua. Ja hurraa sille, että Pahkasikakin on markkuuden ilmentymää! Kolumnisti ja käsikirjoittaja Markku Paretskoi päätoimitti lehden sen koko elinkaaren ajan vuodesta 1975 aina vuoteen 2000 ja tietty myöhemmät paluunumerot. Senkin, joka oli uutukainen Vuoden Markku -valinnan aikaan. Kyllä tämäkin jotakin selittää myös Markku-liiton absurdista olemassaolosta.
Oho, että näin nuori Vuoden Markku! 25-vuotiaana valittu Haussila on tosiaan kaikkein nuorimpana Vuoden Markuksi päässyt kaima. Erityisesti tanssijana (ja koreografinakin), mutta myös näyttelijänä ja laulajanakin tunnettu Haussila on tehnyt vakuuttavaa uraa. Kansainvälisiä palkintoja on napsittu. Vuoden Markuksi valintaa vauhditti merkittävän hienosti mennyt Dance-tanssikilpailu.
Lastentautiopin professori Tampereen yliopistosta, nyttemmin emeritus. Tunnettu erityisesti myös yhtenä maailman johtavista keliakiatutkijoista. Markku on toiminut kv. keliakiatutkimusryhmän johtajana, keksinyt keliakian pikatestin patentin ja toimii edelleen keliakian asiantuntijaneuvoston puheenjohtajana. Kiittäkäähän Markkua, keliaakikot ympäri maailman. Markku-liittokin kumartaa.
Ei ihan mikä tahansa jalkapallovalmentaja
Tämä onkin sellainen Markku, että vie kerran kymmenessä vuodessa miesten jalkapallojoukkueen Suomesta EM-kisoihin. Vuoden Markkuus tuli, kun Markku teki tuon tempun alle 21-vuotiaiden maajoukkueen kanssa. Sitten tuli aika, jolloin Markku nosti suomalaisen jalkapallon olemalla voittava valmentaja ensin Kansainliigassa ja sitten miesten EM-karsinnassa.
kouluttaja, projektipäällikkö ja Pietarin katulasten pelastaja
Kun hätä on suuri, aina löytyy joku ystävällinen Markku auttamaan. Markku Kuusjärvi kumppaneineen teki ison laupeudentyön rakentaessaan 2000-luvun lopulla Pietarin kodittomille ja paljon kärsineille katulapsille oman lastenkodin suomalaisin lahjoitusvaroin ja suomalaisella osaamisella. Tällainen upea ja kutsumuksellinen urakka ei jäänyt Markku-liitolta huomaamatta. Se oli hattu päästä ja Vuoden Markuksi!
Olympiavoittaja, maailmanennätysmies ja Euroopan mestari! Pakko olla Markku! Vammaisurheilija Markku Niinimäen menestyslajit olivat aktiiviaikana keihäänheitto ja kuulantyöntö, vaikka urheilu-ura alkoikin pyöräkoripallolla. Niinimäki valittiin Vuoden vammaisurheilijaksi 2003 ja 2006. Keihään euroopanmestari 2003 ja 2005, olympiakultaa keihäässä ja hopeaa kuulantyönnössä paralympialaisissa 2008.
taikuri ja koomikko samassa Markussa
Markusta on ollut iloa. On sitä saanut kyllä nauraa. Ensimmäisen kerran naurettiin jo Syyspäivässä Kouvolassa 2002. Sittemmin on Kallen tekemiset tulleet tutuiksi, mutta edelleen vaan naurattaa. Tuhansien keikkojen mies on saanut tunnustusta muiltakin kuin kaimoiltaan. Kahdesti Vuoden taikuri, Vuoden viihdetaiteilija ja Suomen vitsimestariksi kaksi kertaa (ilman taikatemppuja). Arvostamme korkealle Markun aktiivista osallistumista liiton tapahtumiin.
taiteen ja kulttuurin moniottelija
Markku Pirin kanssa löytyi heti markkusieluinen keskinäissympatia ja Markulta on löytynyt aina tarvittaessa aikaa Markku-liitolle. Pro Finlandia -palkittu upean ja kansainvälisen uran tehnyt Markku on muotoilun, taiteen ja kulttuurin laaja-alainen tekijä, tuntija ja taitavan kynänsä ansiosta tarvittaessa myös pätevä kriitikko. Hänen ainutlaatuinen kykynsä innostua asioihin on ihailtavaa, mutta unohda Markun lahjakkuutta kakkuleipurina!
Kansainvälisen Punaisen Ristin pääsihteeri
Jos jossakin yhteydessä on lupa käyttää työpaikasta kliseetä ”näköalapaikka”, niin Markku Niskalan työ Kansainvälisen Punaisen Ristin (ja Punaisen Puolikuun) pääsihteerinä 2003–2008 oli sellainen. Markun mittava ura Punaisessa Ristissä alkoi Suomessa 1970 ja järjestön kv. tehtäviin mm. Afrikkaan hän siirtyi 1978. Ennen kaikenjohtajuuttaan Markku oli Punaisen Ristin Euroopan osaston johtaja sekä SPR:n pääsihteeri.
näyttelijä, ohjaaja ja muusikko
Markku-liiton ja Peltsin ensitapaaminen Sörnäisten rantatiellä Helsingissä oli kuin kohtaus elokuvasta Mies vailla menneisyyttä. Juuri se, jonka menestyksen myötä Markku Peltola valittiin Vuoden Markuksi. Markku innostui liitosta ja ideoi Markku-juttuja. Niistä toteutui mm. ”Markku-liiton kulttuuripäivä” Tampereen Telakalla 2004. Mitä olisi nähtykään, jos elämä olisi saanut jatkua? Ei saanut, mutta liiton pinssin Markku halusi mukaan arkkuun.
Uusis alias Suomen Mr. Curling alias M15
Ilman Markku Uusipaavalniemeä ei Suomessa tiedettäisi kai vieläkään juuri mitään curlingista. Ensimmäisen kerran Markku ja laji huomioitiin isommin Salt Lake Cityn talvikisojen yhteydessä. Palkinto tuli Vuoden Markkuuden muodossa. Suoranaisen hurmion Suomessa herätti Torinon olympiakisojen finaalin asti vienyt menestys, joka sinkautti Markun sittemmin mm. kansanedustajaksi ja curlinghallin yrittäjäksi.
hotelli- ja ravintolayrittäjä sekä posetiivihyväntekijä
Syyspäivä Lahdessa 1999 tutustutti Markku-liiton Markku Savijärveen. Kaimamiehen tekemisissä oli jotakin sukulaisuutta Markku-liiton henkeen hauskoine pappamopo- ja hyväntekeväisyystempauksineen. Kun seuraavana vuonna kuultiin, että Markku oli saanut kokoon jo miljoona markkaa sydänlapsille soittamalla posetiiviaan kymmenen vuotta ympäri maan, oli hyvin helppo päättää kuka on Vuoden Markku 2001.
Mato Valtonen on Mato Valtonen. Kuka tuota koskaan sen enempää oli miettinyt. Miehen uran vaiheet Sleepy Sleepersistä Leningrad Cowboysin ja Pullakuskien ynnä muiden kuvioiden kautta uuden ajan internetyrittäjäksi tunnettiin vuosituhannen vaihteessa kyllä hyvin, mutta mikä ihmeen Mato? Markku-liiton Vuoden Markku -valinta paljasti luovan miehen ytimen – Markkuuden! Markku V. on sittemmin osallistunut muihinkin liiton tapahtumiin.
Markku Koskenniemen tarina on amerikkalaisen unelman suomalainen versio. Köyhistä oloista sodan keskeltä Lapista kansakoulupohjalta menestykseen ponnistaneen Markun ura urkeni metsätöistä ja kämppäelämästä työnhakuun etelään. Työpaikka valomainosyrityksen asentajana vaihtui alan yrittäjyyteen ja pitkän ja sitkeän tekemisen myötä alan huipulle Tammerneon Oy:n omistajana ja vetäjänä.
vankeinhoidon pomo ja myöhempi poliisiylijohtaja
Pitkän poliisiuran tehneen KRP:n talousrikostutkintapäällikön Markku Salmisen uusi työpaikka ja julkisuus Vankeinhoitolaitoksen ylijohtajana vuoden 1998 alusta tuli kuin tilauksesta toista Vuoden Markkua hakevalle Markku-liitolle. ”Valtion lukollisten majoituspalveluiden” pomokin saatiin Pölösen tapaan Söörmarkkuun ja Poriin illanviettoon kaimojen kanssa. Tämä viimeistään sinetöi Vuoden Markkujen paikalla olemisen tärkeyden.
Kaikki tapahtui ensimmäisen kerran, kun ohjaaja Markku Pölönen viitoitti mallia Vuoden Markku -käytänteille. Elokuvat Onnen Maa ja Kivenpyörittäjän kylä olivat sopivasti nostaneet Pölösen kotimaisen elokuvan kärkeen, kun Markku-liitossa mietittiin, millaisin eväin Vuoden Markuksi pätevöidytään. Ensin ei edes oletettu, että Vuoden Markkuja saataisiin kaukaiseen Söörmarkkuun, mutta kun lunki kaima Pölönen pyyntöön suostui, sai tuleva traditio mallinsa.
© Suomalainen Markku-liitto ry